Diouzh tu ar c'hreisteiz e oa ar Romani, ur bobl vihan er penn kentañ, met ganti ur spered barrek da urzhiañ, souezhus, hag a zeuas da vezañ mistri war Italia an Norzh da zigentañ, goude-se Bro-Spagn, Galia ha re all c'hoazh. O vezañ ma oa gennet Kelted ar c'hevandir etre an div bobl-se a oa oc'h astenn o beli, e kolljont o frankiz, hag o yezhoù diwezhatoc'h. E-kerzh an ugent vloaz tremenet eo aet hon anaoudegezh eus ar yezhoù kalz war-raok abalamour ma 'z eus bet dizoloet enskrivadurioù hir a-walc'h gant arkeologourien, evel hini Botorrita (e-kichen Saragosa) e keltibereg, reoù Chamalières, Lezoux, L'Hospitalet-du-Larzac e galianeg, hini Vercelli e galianeg eus an tu all d'an Alpoù.